Nariadenie Komisie (ES) č. 936/1999
z 27. apríla 1999,
ktorým sa menia a dopĺňajú alebo zrušujú niektoré nariadenia o zatrieďovaní tovaru do kombinovanej nomenklatúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a Spoločnom colnom sadzobníku [1], naposledy zmenené a doplnené nariadením Komisie (ES) č. 2261/98 [2], najmä na jeho článok 9,
(1) keďže nariadenie (EHS) č. 2658/87 ustanovilo nomenklatúru tovaru, ďalej len "kombinovaná nomenklatúra", ktorá súčasne spĺňa požiadavky Spoločného colného sadzobníka a štatistiky zahraničného obchodu spoločenstva;
(2) keďže spoločenstvo je signatárom Medzinárodnej dohody o harmonizovanom systéme opisu a číselného označovania tovaru, známej ako "harmonizovaný systém";
(3) keďže v dôsledku toho uvedená kombinovaná nomenklatúra vychádza z harmonizovaného systému;
(4) keďže s cieľom zabezpečiť jednotné uplatňovanie kombinovanej nomenklatúry, ktorá tvorí prílohu k uvedenému nariadeniu, je potrebné prijať opatrenia týkajúce sa zatriedenia tovaru uvedeného v prílohách k tomuto nariadeniu;
(5) keďže v súvislosti so zmenami opisu výrobkov, ich príslušných číselných znakov a právnych poznámok v nomenklatúre harmonizovaného systému alebo v kombinovanej nomenklatúre určité nariadenia o zatriedení by sa mali zrušiť, ak už nie sú viac podstatné alebo platné;
(6) keďže niektoré nariadenia sú stále podstatné, ale obsahujú odkazy na číselné znaky a právne poznámky, ktoré už neexistujú, mali by sa aktualizovať s cieľom zohľadniť príslušné číselné znaky a právne poznámky, ktoré sú v platnosti;
(7) keďže opatrenia stanovené v tomto nariadení sú v súlade so stanoviskom Sekcie colnej a štatistickej nomenklatúry Výboru pre colný kódex,
PRIJALA TOTO NARIADENIE:
Článok 1
V prípade nariadení uvedených v stĺpci 2 prílohy A, ktoré obsahujú odkaz na tovar špecifikovaný v stĺpcoch 3 a 4, číselné znaky a právne poznámky kombinovanej nomenklatúry uvedené v stĺpci 5 sa týmto nahrádzajú číselnými znakmi a právnymi poznámkami kombinovanej nomenklatúry v stĺpci 6.
Článok 2
Nariadenie uvedené v prílohe B sa týmto zrušuje.
Článok 3
Táto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 27. apríla 1999